Адыгэ литературэр зыгъэбея
Адыгэ Республикэм и цIыхубэ усакIуэ, Урысей Федерацэми Адыгейми щэнхабзэмкIэ щIыхь зиIэ я лэжьакIуэ, зэдзэкIакIуэ, тхыдэ щIэныгъэлI, профессор цIэрыIуэ Бэрэтэрэ Хьэмид Ехья и къуэр псэужатэмэ, бадзэуэгъуэм и 9-м илъэс 90 ирикъунут.
Бэрэтэр Хьэмид Адыгэ Республикэм хыхьэ Теучэж районым и Къэзанокъуей къуажэм 1931 гъэм къыщалъхуащ. Курыт еджапIэр дыжьын медалкIэ къэзыуха щIалэр щеджащ МГУ-м журналистикэмкIэ и факультетымрэ и аспирантурэмрэ. 1969 гъэм тхыдэ щIэныгъэхэм я кандидат лэжьыгъэр пхигъэкIащ. Луначарский Андрей и цIэр зезыхьэ, Театр гъуазджэмкIэ Урысей къэрал институтым (ГИТИС) и адыгэ студием щIэсхэр 1958 — 1960 гъэхэм иригъэджащ. ИужькIэ ар щылэжьащ «Социалистическэ Адыгей», «Адыгейская правда», «Советская Кубань» газетхэм. РСФСР-м и ТхакIуэхэм я зэгухьэныгъэм 1962 гъэм хыхьащ икIи Краснодар крайм абы щиIэ и къудамэм и правленэм щылэжьащ литературэмкIэ чэнджэщэгъуу. Ар Кубань мэкъумэш къэрал институтым жылагъуэ щIэныгъэхэмкIэ и кафедрэм и егъэджакIуэ нэхъыжьу, доценту щытащ. 1985 гъэм Адыгей къэрал университетым и доцент, иужькIэ и профессор хъуащ. — Си гъащIэм увыпIэфI щызыубыда цIыхухэм ящыщщ щIэныгъэшхуэ зыбгъэдэлъа, усакIуэ Iэзэ Бэрэтэр Хьэмид, — щитхащ ШащIэ Къазбэч и гукъэкIыжхэм. — Адыгэбзэ дахэ, къулей Iурылът Хьэмид. Куэд ирогушхуэ ар егъэджакIуэ нэсу ягу къызэринэжам. Сэри абыхэм сащыщщ. Бэрэтэр Хьэмид адыгэ усыгъэм хэлъхьэныгъэшхуэ хуищIащ. Абы и Iэдакъэ къыщIэкIа усэхэмрэ поэмэхэмрэ адыгэ литературэр ягъэбэтащ. Ахэр щызэхуэхьэса тхылъ 20-м щIигъу адыгэбзэкIи урысыбзэкIи къыдигъэкIащ. Апхуэдэхэщ «Нэхулъэ» (1950), «Рассвет» (1957), «Гъатхэпэ псалъэ» (1960), «МахуэщIэ» (1969), «Дыгъэ нэбзий» (1964), «Жылэм и тхыдэ» (1974), «Гъунапкъэ жыжьэхэр» (1981), «Iыхьэ мыгуэш» (1983), «Всё для тебя» (1991), «Бжьыхьэ пщIащэ» (1993), «Дыгъэпс лъагъуэ» (1994), нэгъуэщIхэри. КъищынэмыщIауэ, Бэрэтэр Хьэмидрэ урыс тхакIуэ Резников Павелрэ усэбзэкIэ зэдатха «Дочери аула» очеркыр 1964 гъэм Мейкъуапэ къыщыдэкIащ. Бэрэтэрым адыгеибзэкIэ зэридзэкIащ Руставели Шота и «Витязь в тигровой шкуре» поэмэр, Гимерэ Анхель и «Человек и волк» пьесэр, Островский Александр и пьесэ зыбжанэ. Иужьрейхэм къытращIыкIа спектаклхэр Адыгэ къэрал драмэ театрым щагъэуващ. Абы адыгэбзэм и кIахэ диалектым иригъэзэгъащ Хетагуров Коста, Чуковский Корней, Кулиев Къайсын, КIыщокъуэ Алим, Хохлов Сергей сымэ я усэхэр. КъыжыIапхъэщ Хьэмид и усэхэм ящыщ куэдым адыгэ композиторхэм макъамэ щIалъхьауэ уэрэджыIакIуэхэм зэрагъэзащIэри.
ТЕКIУЖЬ Заретэ.
